ארבעה ימים לאחר פיגוע הירי בירושלים בו נרצחו שני בני אדם, תחקיר של המשטרה חושף מספר תקלות קשות אודות מסע הירי הרצחני. בתוך כך, הותר לפרסום כי המחבל הוא מסבאח אבו סביח, בן 39 משכונת סילוואן שבמזרח ירושלים.
מחקירת הפיגוע עולה כי המחבל החל בירי בגבעת התחמושת והוא נוטרל בשכונת שמעון הצדיק. המצוד שהתנהל אחריו נערך כאמור בגבעת התחמושת והסתיים לאחר כארבע דקות והתרחש בשלוש זירות שונות.
אלמנת השוטר שנרצח בירושלים: "הוא שמר על המדינה בשביל להגן עליי"
הפיגוע החל כאשר רכב מסוג טויוטה עצר בתחנת הרכבת הקלה בגבעת התחמושת, ונהג הרכב, המחבל, פתח בירי ונמלט מהמקום - כשאזרחים וחיילים ללא נשק החלו לפתוח אחריו בריצה. עוד עולה מחקירת הפיגוע שחייל צה"ל שנשא נשק מסוג תבור נמלט מזירת הפיגוע מבלי שהגיב, ואזרח שנשא נשק ניסה לחתור למגע - אך בשלב הזה המחבל כבר עבר לזירה אחרת.
מתחקיר האירוע נחשפים גם פרטים על מותו של רס"מ יוסי קירמה, שוטר יס"מ שנרצח בפיגוע. בשעה שהמשטרה ניסתה לאתר טויוטה אפורה, המחבל ארב לשני השוטרים, בהם קירמה, וירה לעבר צרור יריות. קירמה איבד שליטה על האופנוע עליו רכב, נפגע מהירי - ובהמשך מת מפצעיו. רק אחרי הירי הזה, כארבע דקות לתוך האירוע, זיהתה המשטרה כי מדובר בטויוטה לבנה.
בשלב הזה, שוטרי סיור, מג"ב ויס"מ יישרו קו מול רכבו של המחבל וירו לעברו בין 25 ל-30 כדורים. השוטרים שהתקרבו לרכב מצאו בתוכו רימון, ואלה נסוגו מהרכב. אחד השוטרים התקרב אל המחבל וירה לעבר מרכז הגוף שלו.
המשטרה משוכנעת כי בהתאם לנסיבות, העובדה שהאירוע הסתיים לאחר ארבע דקות מלמד כי השוטרים פעלו כראוי. בנוגע לחייל שנשא נשק ונמלא מהמקום, המשטרה העבירה את הממצאים לידי צה"ל - והמליצה למפקדיה לפעול בהסברה מול החיילים בנושא.
מאז יום ראשון, אז בוצע הפיגוע, נעצרו מעל ל-40 חשודים המקורבים למחבל, בהם ביתו של המחבל, שנעצרה בחשד להסתה, ובחקירתה היא הכחישה כי ניסתה להסיט. מעצרה הוארך עד יום ראשון. המשטרה ממשיכה בחקירת נסיבות הפיגוע, וממשיכה לחקור כיצד המחבל השיג את הנשק האוטומטי שהביא למותם של שני בני אדם.
תגובת דובר צה"ל: "הסרטון המדובר לא מוכר בצה״ל, הוא יבדק וצעדים ינקטו במידת הצורך. רוח המפקדים והחיילים בצה"ל הינה לחתור למגע על מנת להביא אירועים מסוג זה לסיומם בצורה מקצועית ומהירה. נציין, כי חיילי צה״ל סיכלו בשנה האחרונה מעל למאה פיגועים".